ตลท.ปี 52 ขยายตัว 13% เกินคาด
ตลาดหลักทรัพย์ มองผลประกอบการปี 52 ออกมาดี เหตุปริมาณการซื้อขายโต 13% ดีกว่าคาดการณ์ไว้&nbsp;&nbsp;
28 ม.ค. 2553

ตลาดหลักทรัพย์ มองผลประกอบการปี 52 ออกมาดี เหตุปริมาณการซื้อขายโต 13% ดีกว่าคาดการณ์ไว้   




นางภัทรียา เบญจพลชัย กรรมการและผู้จัดการ ตลาดหลักทรัพย์แห่งประเทศไทย เปิดเผยถึงผลประกอบการของตลาดหลักทรัพย์ในปี 2552 คาดว่าจะออกมาดี เนื่องจากปริมาณการซื้อขายเฉลี่ยต่อวันในปี 2552 มาอยู่ที่ 17,853 ล้านบาท ขยายตัว 13% จากปีก่อนหน้าอยู่ที่ 15,869 ล้านบาท ซึ่งสูงกว่าที่ตลาดหลักทรัพย์คาดการณ์ไว้ ทำให้ผลประกอบการน่าจะดีกว่าที่คาด ซึ่งหลังจากนั้นการเปิดเผยงบของตลาดหลักทรัพย์คงจะประกาศในรูปแบบเดียวกับบริษัทจดทะเบียนทั่วไป นอกจากนี้ พอร์ตการลงทุนน่าจะมีผลตอบแทนที่ดีตามภาวะตลาดหุ้นฟื้นตัว 
ผู้จัดการ ตลาดหลักทรัพย์ ได้กล่าวถึงความคืบหน้าของแผนการพัฒนาที่ดิน 15 ไร่ บนถนนรัชดาว่า ตลาดหลักทรัพย์จัดแบ่งเนื้อที่ 5 ไร่ดำเนินการเองในการก่อสร้างอาคารตลาดหลักทรัพย์ และอีก 10 ไร่ จะเปิดให้ผู้ประกอบการเข้ามาร่วมลงทุนพัฒนาเป็นอาคารสำนักงาน 
หลังจากทำการสำรวจตลาดแล้วพบว่ามีความน่าสนใจจะจัดทำเป็นรูปแบบดังกล่าว เพราะสถานที่ตั้งเอื้ออำนวย ติดกับสถานีรถไฟฟ้าใต้ดิน และใกล้กับศูนย์การค้าเอสพลานาด ซึ่งจะออกเงื่อนไขการประมูล(ทีโออาร์)ในสัปดาห์หน้า และน่าจะใช้เวลาในการคัดเลือกประมาณ 2 เดือน และคาดว่าน่าจะก่อสร้างภายในปีนี้ 
“ในส่วนของที่ดิน 10 ไร่นั้นทางตลาดหลักทรัพย์ต้องการพัฒนาให้เป็นสำนักงานออฟฟิศเกรดเอ โดยตั้งเป้าหมายจะให้เป็นศูนย์ธุรกิจการเงินและตลาดทุน เมื่อตลาดหลักทรัพย์ได้เงินจากการพัฒนาพื้นที่ดังกล่าวแล้วจึงจะนำไปพัฒนาก่อสร้างอาคารตลาดหลักทรัพย์บนพื้นที่ 5 ไร่” นางภัทรียากล่าว